PMIndiaData/PMIndiaSum huggingface dataset:
கோவிட்-19ஐ எதிர்கொள்வதற்காக நியமிக்கப்பட்ட பதினோரு உயர்நிலைக் குழுக்களின் செயல்பாடுகளை பிரதமர் அலுவலகம் பரிசீலனை

கோவிட்-19 தொற்றின் விளைவாக ஏற்பட்டுள்ள சவால்களைச் சமாளித்துத் தீர்வு காண்பதற்காக நியமிக்கப்பட்டுள்ள பதினோரு உயர்நிலைக் குழுக்களின் கூட்டம் இன்று பிரதமரின் முதன்மைச் செயலாளர் தலைமையில் நடைபெற்றது. பெருந்தொற்றின் பாதிப்புகளைச் சீரமைப்பதற்கு மேற்கொள்ளப்பட்டு வரும் முயற்சிகளைக் கண்காணிப்பதற்காக பிரதமர் அலுவலகம் பல்வேறு நிலைகளில் மேற்கொண்டு வரும் தொடர்ச்சியான பரிசீலனைக் கூட்டங்களில் இதுதான் சமீபத்திய கூட்டம் ஆகும். உயர்நிலைக் குழுக்கள் மேற்கொண்டுவரும் முயற்சிகளை முதன்மைச் செயலாளர் மீள்ஆய்வு செய்தார். இன்றியமையாத பொருட்கள் கிடைப்பதற்குத் தேவையான விநியோகச் சங்கிலித்தொடர் மற்றும் போக்குவரத்து நிர்வாகம், விநியோகத்தில் பங்கு வகிப்பவர்களின் நலனுக்காக எடுத்துவரும் முயற்சிகள், சமூக இடைவெளியைக் கடைபிடித்துக் கொண்டே விவசாயிகள் தங்களது விளைச்சலை அறுவடை செய்து கொள்ள உதவுவதற்கு எடுக்கப்படும் நடவடிக்கைகள், உள்துறை அமைச்சகத்தின் வழிகாட்டி நெறிமுறைகள் அனைத்து இடங்களிலும் கடைபிடிக்கப்படுவதை உறுதி செய்யத் தேவைப்படும் தகுதி கட்டமைப்பு நடவடிக்கைகள் ஆகியவை தொடர்பான பிரச்சனைகள் இந்தக் கூட்டத்தில் விவாதிக்கப்பட்டன. விரிவான பரிசோதனை நெறிமுறை மற்றும் செயல்முறை குறித்து கூட்டத்தில் கலந்து கொண்டவர்கள் மீண்டுமு ஆய்வு செய்து தங்களது திருப்தியைத் தெரிவித்தனர். இந்த நெறிமுறைகளின்படி இது வரை 1,45,916 மாதிரிகள் பரிசோதிக்கப்பட்டு உள்ளன. இடம்பெயர்ந்தவர்கள் மற்றும் வீடற்றவர்கள் போன்ற நலிவடைந்த பிரிவினர்களுக்கு தங்குமிடங்கள் ஏற்பாடு செய்து தருமாறு அனைத்து மாநிலங்களின் தலைமைச் செயலாளர்களுக்கும் அறிவுறுத்தப்பட்டுள்ளது என்று கூட்டத்தில் தெரிவிக்கப்பட்டது. மத்திய அரசு, மாநிலங்களுடன் தொடர்ந்து தொடர்பு கொண்டு வருகிறது. மாவட்ட அளவிலான கண்காணிப்பும் மேற்கொள்ளப்பட்டு வருகிறது. பிபிஇ தயாரிப்பு விரைவுபடுத்தப்பட்டு உள்ளது. சுகாதாரப் பராமரிப்பு ஊழியர்களுக்கு தகுதி கட்டமைப்பு பயிற்சிகள் நடத்தப்படுகின்றன. தொண்டு நிறுவனங்களும், குடிமைச்சமூகக் குழுக்களும்கூட தொற்று நடவடிக்கைகளில் ஈடுபடுத்தப்பட்டு உள்ளனர். மாவட்ட அளவில் தொண்டு நிறுவனங்களோடு இணைந்து செயலாற்றுவது என்பது செய்ததையே திரும்பச் செய்வதை தடுக்கும் என்றும் வளங்களை திறம்பட பயன்படுத்த வேண்டும் என்றும் முதன்மைச் செயலாளர் பரிந்துரைத்தார். பிரதமர் கரீப் கல்யாண் திட்டத்தின்கீழ் மேற்கொள்ளப்படும் பொருளாதார நிவாரணத் தொகுப்பின் மூலம் செயல்படுத்தப்படும் நல்வாழ்வு நடவடிக்கைகளின் முன்னேற்றம் குறித்தும் கூட்டத்தில் ஆய்வு செய்யப்பட்டது. உதவி பெறத் தகுதியான பயனாளிகள் அனைவருக்கும் உதவிகள் சென்று சேர்வதை உறுதிப்படுத்துவதில் பாரபட்சமற்ற தகவல் தரவின் முக்கியத்துவத்தை முதன்மைச் செயலாளர் வலியுறுத்தினார். நாடு முழுவதும் சரியான நேரத்தில் தகவலைத் தருவதற்கு எடுக்கப்படும் முயற்சிகள் குறித்தும் விவாதிக்கப்பட்டன. கடைக்கோடியில் இருப்பவர்களுக்கும் தகவலானது அவரவர்களின் மொழிகளில் போய்ச் சேர வேண்டும் என்பதும் வலியுறுத்தப்பட்டது. தொழில்நுட்பம் மற்றும் தகவல் தரவு மேலாண்மை தொடர்பான ஆய்வில் ஆரோக்கிய சேது செயலி அறிமுகப்படுத்தப்பட்டதைப் பாராட்டினர். மேலும் இந்தச் செயலியை அதிகப் பயனாளர்கள் பயன்படுத்த வேண்டும் என்றும் அவர்கள் வலியுறுத்தினர். இந்தக் கூட்டத்தில் பிரதமர் அலுவலகத்தின் மூத்த அதிகாரிகள் மற்றும் இந்திய அரசின் பிற அமைச்சகங்களின் மூத்த அதிகாரிகளும் கலந்து கொண்டனர்.
இந்தியாவுக்கும் ஜார்ஜியாவுக்கும் இடையில் விமான சேவைகள் ஒப்பந்தத்துக்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியாவுக்கும் ஜார்ஜியாவுக்கும் இடையில் விமான சேவைகள் ஒப்பந்தம் (ASA) கையெழுத்திடுவதற்கு ஒப்புதல் அளிக்கப்பட்டது. சிவில் விமானப் போக்குவரத்துத் துறையில் ஏற்பட்டுள்ள மேம்பாடுகளைக் கருத்தில் கொண்டும், இரு நாடுகளுக்கும் இடையில் விமான தொடர்பை மேம்படுத்தும் நோக்கத்துடனும், சர்வதேச சிவில் விமானப் போக்குவரத்து அமைப்பின் (ICAO) சமீபத்திய வரையறைகளின் அடிப்படையில், இரு நாடுகளுக்கும் இடையிலான ஒப்பந்தம் அமைந்துள்ளது. இப்போது இரு நாடுகளுக்கும் இடையில் விமான சேவைகள் ஒப்பந்தம் எதுவும் இல்லை. இரு நாடுகளுக்கு இடையில் எந்த விமான சேவை தொடங்குவதற்கும் ASA என்பது அடிப்படையான சட்டபூர்வ ஏற்பாடாகும். இரு நாடுகளுக்கும் இடையில் விமான தொடர்பை ஏற்படுத்துவதற்கு இந்த ஒப்பந்தம் உதவும். விமான சேவைகள் ஒப்பந்தத்தின் அம்சங்கள் பின்வருமாறு : i. இரு நாடுகளும் ஒன்று அல்லது அதற்கு மேற்பட்ட விமானங்களை அறிவிக்கலாம். ii. இப்போது இந்தியாவில் எந்த இடத்தில் இருந்தும், ஜார்ஜியாவில் எந்த இடத்துக்கும் இந்திய விமான நிறுவனங்கள் விமானங்கள் இயக்கலாம். அதே சமயத்தில் ஜார்ஜிய விமானங்கள் இந்தியாவில் ஆறு இடங்களுக்கு, அதாவது புதுடெல்லி, மும்பை, பெங்களூரு, ஐதராபாத், சென்னை மற்றும் கோவா நகரங்களுக்கு நேரடி விமான சேவை அளிக்கலாம். இதைத் தவிர, வழித்தடங்களை மாற்றிக் கொள்வதன் மூலம், இடைப்பட்ட இடங்களுக்கும் அல்லது சேருமிடத்தைத் தாண்டிய இடங்களுக்கும் இரு தரப்பிலும் அறிவிக்கப்பட்ட விமானங்கள் சேவை அளிக்கலாம். iii. விமான சேவைகளை ஊக்குவித்தல் மற்றும் விற்பனைக்காக இரு நாடுகளின் அறிவிக்கப்பட்ட விமான நிறுவனங்களும், அடுத்த நாட்டின் எல்லையில் தங்கள் அலுவலகங்களை அமைப்பதற்கு உரிமை உண்டு. iv. இரு தரப்பிலும் அறிவிக்கப்பட்ட விமான நிறுவனம், அதே தரப்பு, மறு தரப்பு அல்லது மூன்றாவது தரப்பில் அறிவிக்கப்பட்ட நிறுவனத்தாருடன் கூட்டுறவு மார்க்கெட்டிங் ஏற்பாடுகள் செய்து கொள்ளலாம். இந்த விஷயத்தில், அது நேரடி தொடர்பை மட்டும் ஊக்குவிக்காமல், 3வது நாட்டு நிறுவனத்தின் மூலமும் தொடர்பை அளிக்கும். இரு நாடுகளின் நிறுவனங்களுக்கும் சாத்தியமான வாய்ப்புகளை அது அளிக்கும். பெருமளவு வர்த்தகம், முதலீடு, சுற்றுலா மற்றும் கலாச்சார பரிமாற்றங்களை வேகப்படுத்தும் வாய்ப்பை இந்தியாவுக்கும் ஜார்ஜியாவுக்கும் இடையிலான விமான சேவைகள் ஒப்பந்தம் அளிக்கும். சிவில் விமானப் போக்குவரத்துத் துறையின் மேம்பாடுகளுக்கு இயைந்த வகையில் இரு நாடுகளுக்கும் இடையில் மேற்படி விஷயங்கள் துரிதப்படுத்த வாய்ப்பு கிடைக்கும். பெருமளவு பாதுகாப்பு மற்றும் உத்தரவாதத்தை உறுதி செய்து, இரு தரப்புகளின் விமான நிறுவனங்களுக்கும் வணிக வாய்ப்புகளை அளிப்பதுடன், மேம்படுத்தப்பட்ட மற்றும் தடையற்ற தொடர்புக்கான சூழலை இது அளிக்கும்.
பிரதமர் நாளை பெங்களூரு பயணம்

பிரதமர் திரு. நரேந்திர மோடி நாளை பெங்களுருக்கு பயணம் மேற்கொள்ள உள்ளார் “ ஏரோ இந்தியா – 2015”ன் பத்தாவது விண்வெளி மற்றும் விமான துறை கண்காட்சியின் சர்வதேச தொகுப்பை அவர் துவைக்கிவைக்க உள்ளார். இந்திய அறிவியல் நிறுவனத்திற்கும் உயிரணு உயிரியல் நிறுவனத்திற்கும் அவர் பயணம் மேற்கொள்ள உள்ளார். தேசிய மனநல சுகாதாரம் மற்றும் நரம்பியல் அறிவியல் நிறுவனத்தின் பட்டமளிப்பு விழாவிலும் உரையாற்றுகிறார்.
கடல்சார் பொருளாதாரம், தற்சார்பு இந்தியாவுக்கு முக்கிய ஆதாரமாக இருக்கப் போகிறது: பிரதமர்

கடலோரப் பகுதிகளின் மேம்பாடும், கடினமாக உழைக்கும் மீனவர்களின் நலனும் அரசின் முக்கிய முன்னுரிமைகளில் ஒன்று என பிரதமர் திரு நரேந்திர மோடி கூறினார். கடல்சார் பொருளாதாரத்தில் மாற்றம் ஏற்படுத்துதல், கடலோரப் பகுதிகளின் கட்டமைப்பை மேம்படுத்துதல், கடல்சார் சுற்றுச்சூழலை மேம்படுத்துதல் ஆகியவை அடங்கிய கடலோர பகுதி மேம்பாட்டின் பன்முகத் திட்டத்தைக் குறித்து அவர் எடுத்துக் கூறினார். கொச்சி- மங்களூரு இடையேயான குழாய்வழி இயற்கை எரிவாயுத் திட்டத்தை காணொலிக் காட்சி மூலம் இன்று நாட்டுக்கு அர்ப்பணித்தபின் அவர் உரையாற்றினார். கேரளா, கர்நாடகா என்ற இரண்டு கடலோர மாநிலங்களின் நிகழ்ச்சியில் பிரதமர் பேசியதால், அவர் கடலோரப் பகுதி மேம்பாட்டின் விரைவான மற்றும் நடுநிலையான தொலை நோக்கு குறித்து விரிவாகப் பேசினார். கர்நாடகா, கேரளா மற்றும் இதர தென் இந்திய மாநிலங்களில், கடல்சார் பொருளாதாரத்தின் மேம்பாட்டுக்கு விரிவான திட்டம் அமல்படுத்தப்படுகிறது என்று அவர் கூறினார். தற்சார்பு இந்தியாவுக்கு கடல்சார் பொருளாதாரம் முக்கிய ஆதாரமாக இருக்கப்போகிறது என்றும் அவர் தெரிவித்தார். பன்முக இணைப்பை ஏற்படுத்தும் நோக்கத்துடன், துறைமுகங்களும், கடலோர சாலைகளும் இணைக்கப்படுகின்றன. நமது கடலோரப் பகுதியை, எளிதான வாழ்க்கை மற்றும் எளிதாக தொழில் செய்வதற்கு முன் மாதிரியாக மாற்றும் நோக்குடன் தாம் செயல்பட்டு கொண்டிருப்பதாகவும் பிரதமர் கூறினார். மீனவர்கள் கடலைச் சார்ந்து மட்டும் இல்லாமல், அதன் பாதுகாவலர்களாகவும் உள்ளனர் என்ற பிரதமர், கடலோர சுற்றுச்சூழல் அமைப்பைப் பாதுகாக்கவும், வளப்படுத்தவும் அரசு பல நடவடிக்கைகளை மேற்கொள்கிறது என்று தெரிவித்தார். தேவைக்கேற்ப கடலோர கட்டமைப்பு மேம்படுத்தப்படுகிறது. ஆழ்கடல் மீன்பிடி மீனவர்களுக்கு உதவுதல், தனி மீன்வளத்துறை, எளிய கடன்கள் அளித்தல், மீன் வளர்ப்பில் ஈடுபடுவர்களுக்கு கிசான் கடன் அட்டைகள் வழங்குதல் போன்ற நடவடிக்கைகள் தொழில் முனைவோர்களுக்கும், மீனவர்களுக்கும் உதவுகின்றன. சமீபத்தில் தொடங்கப்பட்ட ரூ.20 ஆயிரம் கோடி மதிப்பிலான மத்ஸ்ய சம்பதா திட்டம் குறித்து பிரதமர் பேசினார். இத்திட்டம் கேரளா மற்றும் கர்நாடகாவைச் சேர்ந்த லட்சக்கணக்கான மீனவர்களுக்கு நேரடியாகப் பலன் அளிக்கிறது. மீன்வளம் தொடர்பான ஏற்றுமதியில் இந்தியா வேகமாக முன்னேறி வருகிறது. தரமான கடல் உணவு மையமாக இந்தியாவை மாற்றும் அனைத்து நடவடிக்கைகளும் எடுக்கப்படுகின்றன. கடற்பாசி தயாரிப்பில் விவசாயிகள் ஊக்கப்படுத்தப்படுவதால், அதிகரித்து வரும் கடற்பாசி தேவையை நிறைவேற்றுவதில் இந்தியா முக்கிய பங்காற்றும்.
சுற்றுலாத் துறையில் ஒத்துழைப்பை வலுப்படுத்த இந்தியா – உஸ்பெகிஸ்தான் இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல் அளித்துள்ளது

சுற்றுலாத் துறையில் ஒத்துழைப்பை வலுப்படுத்த இந்தியா – உஸ்பெகிஸ்தான் இடையேயான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. இந்தியாவுக்கு உஸ்பெகிஸ்தானிலிருந்து 01.10.2018 அன்று உஸ்பெகிஸ்தான் வருகையின்போது இந்தப் புரிந்துணர்வு ஒப்பந்தம் கையெழுத்தாகும். பயன்கள்: சுற்றுலாத் துறையில் ஒத்துழைப்பை விரிவுப்படுத்துவதற்கு இருநாடுகளும் நிறுவன ரீதியான செயல்முறையை உருவாக்க இந்த புரிந்துணர்வு ஒப்பந்தத்தில் கையெழுத்திடுவது உதவியாக இருக்கும். உஸ்பெகிஸ்தானிலிருந்து இந்தியாவுக்கு வருகை தரும் சுற்றுலாப் பயணிகளின் எண்ணிக்கையை அதிகரிக்கவும் இது உதவிசெய்யும். இதன் பயனாக பொருளாதார வளர்ச்சியோடு வேலைவாய்ப்பும் உருவாகும். விரிவான கட்டமைப்புகள் மற்றும் ஒத்துழைப்புப் பகுதிகளில் சம்பந்தப்பட்ட அனைவரும் பரஸ்பர பயன்களைப் பெறும் வகையில் நீண்டகால சுற்றுலா ஒத்துழைப்புக்கு சாதகமான நிலைமைகளை இந்தப் புரிந்துணர்வு ஒப்பந்தம் உருவாக்கும். மேலும், இதற்குள் இடம்பெற்றுள்ள நோக்கங்களை அமலாக்கும் நடவடிக்கைகளின்போது சிறந்த நடைமுறைகளை இணைத்துக்கொள்வதற்கான வழிவகைகளை இந்தப் புரிந்துணர்வு ஒப்பந்தம் கண்டறியும்.
இந்திய குடியரசு துணைத் தலைவராக பதவியேற்றுக் கொண்ட திரு ஜெக்தீப் தன்கருக்கு பிரதமர் வாழ்த்து

பிரதமர் திரு நரேந்திர மோடி, இந்திய குடியரசு துணைத் தலைவராக பதவியேற்றுக் கொண்ட திரு ஜெக்தீப் தன்கருக்கு வாழ்த்து தெரிவித்துள்ளார். இதுகுறித்து பிரதமர் வெளியிட்டுள்ள ட்விட்டர் பதிவில்; திரு ஜெக்தீப் தன்கர் அவர்களின் பதவியேற்பு நிகழ்ச்சியில் கலந்துகொண்டேன். இந்திய குடியரசு துணைத் தலைவராகியுள்ள அவரை, நான் வாழ்த்துவதோடு, அவருடைய பதவிக்காலம் மகிழ்ச்சிகரமாக அமையவும் வாழ்த்துகிறேன்” என்று குறிப்பிட்டுள்ளார்.
எல் கே அத்வானியின் பிறந்தநாளுக்குப் பிரதமர் வாழ்த்து தெரிவித்தார்

எல் கே அத்வானி அவர்களின் பிறந்தநாளுக்குப் பிரதமர் திரு. நரேந்திர மோடி வாழ்த்து தெரிவித்தார் அவர் தனது டுவிட்டரில் கூறியிருப்பதாவது: “எல் கே அத்வானி அவர்களுக்கு பிறந்தநாள் வாழ்த்துக்கள். அவரது நீண்ட ஆயுளுக்கும், ஆரோக்கியத்துக்கும் பிரார்த்தனை செய்கிறேன். மக்களுக்கு அதிகாரம் அளிப்பதற்காகவும், நமது கலாச்சாரப் பெருமையை மேம்படுத்துவதற்காகவும் அவர் மேற்கொண்ட பல முயற்சிகளுக்காக நம் நாடு அவருக்குக் கடமைபட்டிருக்கிறது. அவர் தனது அறிவார்ந்த நோக்கங்களுக்காகவும் வளமான அறிவாற்றலுக்காகவும் பரவலாக மதிக்கப்படுபவர்”, என்று கூறியுள்ளார்.
வாராணசியில் கட்டுமானத்தில் உள்ள மேம்பாலம் இடிந்த்தன் காரணமாக ஏற்பட்ட உயிரிழப்புகள் குறித்து பிரதமர் வருத்தம்

வாராணசியில் கட்டுமானத்தில் உள்ள மேம்பாலம் ஒன்று இடிந்து விழுந்ததன் காரணமாக ஏற்பட்ட உயிரிழப்புகளுக்கு பிரதமர் திரு. நரேந்திர மோடி ஆழ்ந்த வருத்தம் தெரிவித்துள்ளார். “வாராணசியில் கட்டுமானத்தில் உள்ள மேம்பாலம் ஒன்று இடிந்து விழுந்ததன் காரணமாக ஏற்பட்ட உயிரிழப்புகள் குறித்து ஆழ்ந்த வருத்தமடைகிறேன். காயமடைந்தவர்கள் விரைவில் குணமடைய பிரார்த்திக்கிறேன். அதிகாரிகளைத் தொடர்பு கொண்டு பாதிக்கப்பட்டவர்களுக்கு இயன்ற உதவிகளை அளிக்கக் கேட்டுக் கொண்டுள்ளேன். வாராணசியில் கட்டுமானத்தில் உள்ள மேம்பாலம் இடிந்து விழுந்தபிறகு உள்ள சூழ்நிலை குறித்து உத்தரப் பிரதேச முதலமைச்சர் யோகி ஆதித்யநாத் அவர்களுடனும் பேசியுள்ளேன். அங்கு நிலவும் சூழ்நிலை குறித்து உத்தரப் பிரதேச அரசு தீவிரமாக கண்காணித்து வருவதுடன் பாதிக்கப்பட்டவர்களுக்கு உதவிகளை அளித்து வருகிறது” என பிரதமர் தெரிவித்துள்ளார்.
ரயில்வே இணையமைச்சர் திரு.சுரேஷ் சி. அங்காடியின் வருத்தமான மறைவுக்கு அமைச்சரவை இரங்கல்

ரயில்வே இணையமைச்சர் திரு.சுரேஷ் அங்காடி புதுதில்லியில் செப்டம்பர் 23-ம் தேதி மறைந்ததற்கு மத்திய அமைச்சரவை இரங்கல் தெரிவித்தது. திரு.சுரேஷ் சி அங்காடி நினைவாக மத்திய அமைச்சரவை 2 நிமிடங்கள் மவுனம் அனுசரித்தது. மத்திய அமைச்சரவை இன்று கீழ்கண்ட தீர்மானங்களை நிறைவேற்றியது: ‘‘ரயில்வே இணையமைச்சர் திரு.சுரேஷ் அங்காடி புதுதில்லியில் செப்டம்பர் 23-ம் தேதி மறைந்ததற்கு மத்திய அமைச்சரவை ஆழ்ந்த இரங்கலைத் தெரிவிக்கிறது. அவரது மறைவால், நாடு புகழ்பெற்ற தலைவரையும், கல்வியாளரையும், இழந்துவிட்டது. ஒரு புகழ்பெற்ற நாடாளுமன்ற உறுப்பினர் மற்றும் திறமையான நிர்வாகியை நாடு இழந்துவிட்டது. திரு.சுரேஷ் அங்காடி கர்நாடகாவின் பெலகாவி மாவட்டத்தில் கடந்த 1955ம் ஆண்டு ஜூன் 1-ம் தேதி பிறந்தார். பெலகாவியில் சட்டப்படிப்பை முடித்தார். கடந்த 1996ம் ஆண்டு பெலகாவி மாவட்ட பா.ஜ தலைவர் ஆனார். கடந்த 2004ம் ஆண்டு பெலகாவி மாவட்டத்திலிருந்து மக்களவைக்கு தேர்வு செய்யப்பட்டார். 2009, 2014 மற்றும் 2019-ம் ஆண்டுகளில் மக்களவைக்கு மீண்டு தேர்வு செய்யப்பட்டார். பல துறைகளின் நாடாடாளுமன்ற நிலைக்குழு உறுப்பினராகவும் பணியாற்றினார். கடந்த 2019ம் ஆண்டு மே மாதம், ரயில்வே இணையமைச்சர் ஆனார். அவரை பிரிந்துவாடும் குடும்பத்தினருக்கு மத்திய அரசு மற்றும் ஒட்டுமொத்த நாட்டின் சார்பில் மத்திய அமைச்சரவை ஆழ்ந்த இரங்கல்களை தெரிவிக்கிறது. மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்: https://pib.gov.in/PressReleasePage.aspx?PRID=1658563 —–
பிரதமர் திரு நரேந்திர மோடி & அமெரிக்காவின் துணை அதிபர் கமலா ஹாரிஸ் இடையே சந்திப்பு

பிரதமர் திரு நரேந்திர மோடி, தனது அமெரிக்க விஜயத்தின் போது 2021 செப்டம்பர் 23 அன்று வாஷிங்டன் டிசி யில் அமெரிக்காவின் துணைத் அதிபரான கமலா ஹாரிஸைச் சந்தித்தார். முதன் முறையான அவர்களது சந்திப்பு குறித்து தமது மகிழ்ச்சியை வெளிப்படுத்தினர். முன்னதாக ஜூன் 2021 இல் தொலைபேசியில் உரையாடியதை அவர்கள் அப்போது அன்புடன் நினைவு கூர்ந்தனர். அவர்கள் ஆப்கானிஸ்தானில் நடைபெற்ற அரசியல் மாற்றங்கள் மற்றும் இந்திய பசிபிக் பிராந்தியத்திற்கான உறுதிப்பாட்டை மீண்டும் உறுதிப்படுத்தியதுடன் சமீபத்திய உலகலாவிய முன்னேற்றங்கள் குறித்த கருத்துகளையும் பரிமாறிக்கொண்டனர். இரு தலைவர்களும் தங்கள் நாடுகளில் உள்ள COVID-19 நிலைமை குறித்து விவாதித்ததுடன், துரிதமாக தடுப்பூசி செலுத்துவதன் மூலம் தொற்றுநோயைக் கட்டுப்படுத்தும் முயற்சிகள் மற்றும் முக்கியமான மருந்துகள், சிகிச்சை சுகாதார உபகரணங்கள் வழங்குவதை உறுதி செய்வது குறித்தும் கலந்துரையாடினர். காலநிலை மாற்றத்திற்காக கூட்டு நடவடிக்கையின் முக்கியத்துவத்தை இரு தரப்பினரும் ஒப்புக் கொண்டனர். புதுப்பிக்கத்தக்க ஆற்றலை அதிகரிப்பதற்கான இந்தியாவின் முயற்சி மற்றும் சமீபத்தில் தொடங்கப்பட்ட தேசிய ஹைட்ரஜன் இயக்கம் பற்றி பிரதமர் பேசினார். மேலும் சுற்றுச்சூழல் நிலைத்தன்மையை ஊக்குவிக்க வாழ்க்கை முறை மாற்றங்களின் முக்கியத்துவத்தையும் அப்போது அவர் வலியுறுத்தினார். எதிர்காலத்தில் விண்வெளித் திட்டங்களில் கூட்டு முயற்சி, தகவல் தொழில்நுட்பம், குறிப்பாக வளர்ந்து வரும் முக்கியமான தொழில்நுட்பங்கள், அத்துடன் சுகாதாரத் துறை உள்ளிட்டவற்றில் இருதரப்பினரின் ஒத்துழைப்பு குறித்தும் அவர்கள் விவாதித்தனர். இரு தலைவர்களும் ஊக்கம் நிறைந்த மக்களுக்கிடையான தொடர்புகள், பரஸ்பர நன்மை பயக்கும் கல்வி இணைப்புகள் ஆகியவை இரு நாடுகளுக்கிடையிலான அறிவு, கண்டுபிடிப்பு மற்றும் திறமையின் அடித்தளம் என்பதை ஒப்புக் கொண்டனர். பிரதமர் மோடி துணை அதிபர் கமலா ஹாரிஸ் மற்றும் அவரது கணவர் திரு. டக்ளஸ் எம்ஹாஃப் இருவரையும் விரைவில் இந்தியாவுக்கு வருகை தருமாறு அழைப்பு விடுத்தார்.
நவ்ரோஸ் பண்டிகை – பிரதமர் வாழ்த்து

பார்சி மக்களின் புத்தாண்டான நவ்ரோஸ் பண்டிகையை முன்னிட்டு பிரதமர் திரு. நரேந்திர மோடி வாழ்த்து தெரிவித்துள்ளார். “பார்சி சமூகத்தினருக்கு நவ்ரோஸ் வாழ்த்துகள்!.. இந்தப் புத்தாண்டு மகிழ்ச்சியையும் நல்லிணக்கத்தையும் அளிக்கட்டும். அனைவரின் கனவுகள் மற்றும் ஆசைகள் நிறைவேற நான் பிரார்த்தனை செய்கிறேன்” என்று பிரதமர் தமது வாழ்த்துச் செய்தியில் கூறியுள்ளார்.
மாற்று செயல்முறை வாயிலாக பொதுத்துறை வங்கிகளை ஒன்றுபடுத்த மத்திய அமைச்சரவை கொள்கை அளவில் ஒப்புதல்

மாற்று செயல்முறை அமைப்பு வாயிலாக பொதுத்துறை வங்கிகளை ஒன்றுபடுத்த பிரதமர் நரேந்திர மோடி தலைமையிலான மத்திய அமைச்சரவை, கொள்கை அளவில் ஒப்புதல் அளித்துள்ளது. இந்த தீர்மானம், தேசியமயமாக்கப்பட்ட வங்கிகளின் ஒருங்கிணைப்புக்கு இடையே வலுவான, போட்டியிடும் வங்கிகளை உருவாக்க, வழிவகுக்கும். முக்கிய கூறுகள்: பொதுத்துறை வங்கிகள் ஒருங்கிணைப்புக்கான ஒப்புதல் வடிவமைப்பின் முக்கிய கூறுகளாவன: வலுவான, போட்டியிடும் வங்கிகள் குறித்தான இந்த தீர்மானம், முழுக்க முழுக்க வர்த்தகப் பரிசீலனைகளின் அடிப்படையிலானது. இந்தத் திட்டமுன்வடிவு வங்கிகள் வாரியங்களிடமிருந்து துவங்க வேண்டும். ஒன்றிணைப்பை ஒட்டி, கொள்கை அளவிலான ஒப்புதலுக்காக வங்கிகளிடமிருந்து பெறப்படும் திட்டங்களை மாற்றுச் செயல் முறை அமைப்பின் முன் வைக்க வேண்டும்.
பாட்னாவில் பிகார் சட்டமன்ற நூற்றாண்டு கொண்டாட்டங்களின் நிறைவு விழாவில் பிரதமரின் உரை

வணக்கம்! இந்த வரலாற்றுச் சிறப்புமிக்க நிகழ்வில் கலந்து கொண்டுள்ள பிகார் ஆளுநர் திரு ஃபகு சவுகான் அவர்களே, முதலமைச்சர் திரு நிதீஷ் குமார் அவர்களே, சட்டமன்ற சபாநாயகர் திரு விஜய் சின்ஹா அவர்களே, சட்ட மேலவைத் தலைவர் திரு அவதேஷ் நரைன் சிங் அவர்களே, துணை முதலமைச்சர் திருமதி ரேணு தேவி அவர்களே, தார்கிஷோர் பிரசாத் அவர்களே, சட்டமன்ற எதிர்க்கட்சித் தலைவர் திரு தேஜஸ்வி யாதவ் அவர்களே, அமைச்சர்களே, சட்டமன்ற உறுப்பினர்களே, இதர பிரமுகர்களே, தாய்மார்களே, அன்பர்களே! பிகார் சட்டமன்றத்தின் நூற்றாண்டு கொண்டாட்டங்களை முன்னிட்டு இம்மாநில மக்கள் அனைவருக்கும் நல்வாழ்த்துகள். பிகார் சட்டமன்ற வளாகத்திற்கு வருகை தரும் முதல் பிரதமர் என்ற பெருமையை இன்று நான் பெற்றுள்ளேன். பிகார் சட்டமன்றம், தனக்கென்று ஓர் வரலாறை கொண்டுள்ளது. இந்த சட்டமன்றக் கட்டிடத்தில் ஏராளமான முக்கிய மற்றும் துணிச்சலான முடிவுகள் எடுக்கப்பட்டுள்ளன. விடுதலைக்குப் பிறகு, இந்த சட்டமன்றத்தில் ஜமீன்தார் தடைச் சட்டம் கொண்டுவரப்பட்டது. ஜனநாயகம் மற்றும் சமூக வாழ்வு உள்ளிட்ட பல்வேறு துறைகளில் சம பங்களிப்பு மற்றும் சம உரிமைக்காக ஒருவர் எவ்வாறு பணியாற்றுவது என்பதற்கு இந்த சட்டமன்றம் ஓர் உதாரணம். நண்பர்களே, இந்தியாவில் உள்ள ஜனநாயகத்தின் கருத்துரு, நமது நாடு மற்றும் அதன் கலாச்சாரத்தை போன்று மிகவும் பழமையானது.‌ இந்தியாவில், ஜனநாயகம் என்பது சமத்துவத்திற்கு இணையாக கருதப்படுவதால், இங்கு ஆயிரம் ஆண்டுகளாக ஜனநாயகம் என்ற சிந்தனை தழைத்தோங்குகிறது. உலகிலேயே, 'ஜனநாயகத்தின் அன்னையாக' இந்தியா விளங்குகிறது. நாமும், பிகார் மக்களும், இந்தக் கூற்றை உலகம் முழுவதும் கொண்டு சேர்க்க வேண்டும். பிகார் மாநிலத்தின் ஒளிமயமான பாரம்பரியமும் பாளி மொழியில் உள்ள வரலாற்று ஆவணங்களும் இதற்கு வாழும் உதாரணங்களாக உள்ளன. காலனிய ஆட்சி காலத்தில் கூட ஜனநாயக மாண்புகளை விட்டுக் கொடுக்காத பிகாரின் உணர்வோடு இந்தக் கட்டிடத்தின் வரலாறு சம்பந்தப்பட்டுள்ளது. இந்தியாவில் ஜனநாயகத்தை ஒடுக்க நினைக்கும் முயற்சிகள் ஒருபோதும் வெற்றியடையாது என்பதை அவசர காலத்தின்போது பிகார் உணர்த்தியுள்ளது. எனவே, பிகார் இன்னும் வளம் பெற்றால், இந்தியாவின் ஜனநாயக சக்தியும் வலுப்பெறும் என்று நான் நம்புகிறேன். பிகார் மாநிலம் முன்னேறும் போது, பொன்னான கடந்த காலங்களை மீண்டும் கொண்டு வரும் வகையில் வளர்ச்சி மற்றும் வெற்றியில் இந்தியா புதிய உச்சத்தை எட்டும். இந்த வரலாற்றுச் சிறப்புமிக்க தருணத்தில் கலந்து கொள்ளும் வாய்ப்பை எனக்களித்த மாநில அரசு, சபாநாயகர் மற்றும் மூத்த அமைச்சர்களுக்கும் நன்றி. அனைவருக்கும் மனமார்ந்த வாழ்த்துக்கள்! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
அகமதாபாத்தில் பிரமுக் சுவாமி மகாராஜ் சதாப்தி மஹோத்சவின் துவக்க விழாவில் பிரதமரின் உரை

ஜெய் ஸ்வாமிநாராயன்! ஜெய் ஸ்வாமிநாராயன்! பரம் பூஜ்ஜிய மகாந்த் சுவாமி அவர்களே, மதிப்பிற்குரிய துறவிகளே, ஆளுநர் அவர்களே, முதல்வர் அவர்களே மற்றும் ‘சத்சங்' குடும்பத்தின் அனைத்து உறுப்பினர்களே! இத்தகைய வரலாற்று சிறப்புமிக்க நிகழ்வில் கலந்து கொள்ளும் வாய்ப்பு கிடைத்தததை எனது அதிர்ஷ்டமாகக் கருதுகிறேன். இந்த நிகழ்ச்சிக்கு ஏற்பாடு செய்துள்ள மதிப்பிற்குரிய துறவிகள் அனைவரின் பாதங்களையும் இத்தருணத்தில் நான் வணங்குகிறேன். போற்றுதலுக்குரிய மகாந்த் சுவாமி அவர்களின் ஆசியுடன் இத்தகைய பிரம்மாண்ட நிகழ்ச்சியை நடத்துவது, நாட்டின் மற்றும் சர்வதேச மக்களின் கவனத்தை ஈர்ப்பது மட்டுமல்லாமல் வரும் தலைமுறையினரையும் ஊக்கப்படுத்தும். ஜனவரி 15 வரை எனது தந்தைக்கு ஒப்பான பூஜ்ஜிய பிரமுக் சுவாமி அவர்களுக்கு உலகெங்கிலும் இருந்து லட்சக்கணக்கான மக்கள் தங்கள் மரியாதையை செலுத்தவிருக்கிறார்கள். பிரமுக் சுவாமி அவர்களின் நூற்றாண்டு, ஐக்கிய நாடுகளிலும் கொண்டாடப்பட்டது என்பதை பெரும்பாலோனோர் அறிவீர்கள். துறவிகளின் கலாச்சாரத்தால் நமக்கு எடுத்துரைக்கப்பட்ட அவரது எண்ணங்கள் என்றும் நிலைத்து நிற்கக் கூடியது என்பதற்கு இது ஒரு உதாரணம். துறவிகளின் கலாச்சாரம் இனம், பண்பாடு மற்றும் சிந்தனைகளை மட்டுமே பரப்பவில்லை. ஒட்டுமொத்த உலகை இணைப்பதற்காக ‘வசுதைவ குடும்பகம்’ என்ற உணர்வையும் அவர்கள் வளர்த்தார்கள். பிரமுக் சுவாமி அவர்கள் ஒரு சமூக சீர்திருத்தவாதி. நெடுங்காலமாக நமது சமூகத்தில் நிலவி வந்த ஏற்றத்தாழ்வு போன்ற அவலங்களை அவர் களைந்தார். பிறருக்கு உதவ வேண்டும். பிறருக்காக உழைக்க வேண்டும் மற்றும் பிறரது நலனில் அக்கறை கொள்ள வேண்டும் என்று பூஜ்ஜிய பிரமுக் சுவாமி அவர்கள் எப்போதுமே அனைவரையும் ஊக்கப்படுத்தினார். இன்று பிரமுக் சுவாமி அவர்களின் நூற்றாண்டு கொண்டாட்டங்கள் நமது புதிய தலைமுறைக்கு எழுச்சியூட்டுவதோடு அவர்களிடையே ஆர்வத்தையும் தூண்டும். அவரது போதனைகள் எளிதான வார்த்தைகளில் இயல்பு வாழ்க்கை குறித்த பயனுள்ள தகவல்கள் அடங்கியதாக இருக்கும். உங்கள் அனைவருக்கும் எனது நல்வாழ்த்துகள்! ஜெய் ஸ்வாமிநாராயன்! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும்.பிரதமர் தமது உரையை இந்தியில் வழங்கியிருந்தார்.
சூரத்தில் நடைபெற்ற மூவண்ணக் கொடி பேரணியில் பிரதமர் உரையாற்றினார்

பிரதமர் திரு.நரேந்திர மோடி, சூரத்தில் நடைபெற்ற மூவண்ணக்கொடி பேரணியில், காணொலி வாயிலாக உரையாற்றினார். அனைவருக்கும், சுதந்திரதின அமிர்தப் பெருவிழாவின் வாழ்த்துகளை தெரிவித்து தனது உரையை தொடங்கிய அவர், இன்னும் சில தினங்களில், இந்தியா சுதந்திரமடைந்து 75 ஆண்டுகள் நிறைவடைவடை நினைவுகூர்ந்தார். நாடு முழுவதும் மூலை,முடுக்கெல்லாம் மூவண்ணக்கொடி ஏற்றியிருக்கும் நிலையில், வரலாற்று சிறப்புமிக்க சுதந்திரதின கொண்டாட்டத்துக்கு நாம் அனைவரும் தயாராகி வருவதாக தெரிவித்தார். குஜராத்தின் அனைத்து பகுதிகளிலும் உற்சாகம் நிறைந்துள்ளதாகவும், அதன் பெருமையை சூரத் மேலும் அதிகரித்துள்ளதாகவும் பிரதமர் கூறினார். “இன்று நாடு முழுவதும் சூரத்தின் மீது கவனம் செலுத்துகிறது. ஒருவகையில், சூரத்தின் மூவண்ணக்கொடி பேரணியில், ஒரு சிறிய இந்தியாவை காண முடிகிறது. சமூகத்திலுள்ள அனைத்து தரப்பு மக்களும் இணைந்து இதில் ஈடுபட்டுள்ளனர்” என்று குறிப்பிட்டார். மூவண்ணக்கொடியின் உண்மையான ஒற்றுமை உணர்வை சூரத் வெளிப்படுத்தியுள்ளதாகவும் பிரதமர் மேலும் கூறினார். சூரத், தனது தொழில்கள் மற்றும் வணிகம் மூலம் உலகம் முழுவதும் முத்திரை பதித்திருந்தாலும், இன்று மூவண்ணக்கொடி யாத்திரை வாயிலாக உலக மக்களின் கவனத்தை மேலும் ஈர்க்கும் என்றும் பிரதமர் மேலும் குறிப்பிட்டார். தொடர்ந்து உரையாற்றிய பிரதமர், “மூவண்ணக்கொடி பேரணியில், தமது சுதந்திரப் போராட்ட உணர்வுகளை வெளிப்படுத்திய சூரத் மக்களை பாராட்டினார். “ஆடை விற்பனை செய்யும் ஒருவர், கடைக்காரர் ஒருவர், தறி நெய்யும் கைவினைக் கலைஞர், போக்குவரத்துத்துறையை சேர்ந்தவர் என அனைவரும் இணைக்கப்பட்டுள்ளனர்” என்று பிரதமர் தெரிவித்தார். இதனை மாபெரும் நிகழ்வாக மாற்றிய சூரத்தை சேர்ந்த ஒட்டுமொத்த ஜவுளித்துறையினரின் முயற்சிகளை பிரதமர் பாராட்டினார். இந்த முயற்சிகளுக்கு ஒத்துழைப்பு அளித்த நாடாளுமன்ற உறுப்பினர் திரு.சி.ஆர்.பாட்டீலுக்கு பிரதமர் நன்றி தெரிவித்தார். “நமது தேசியக் கொடியே நாட்டின் ஜவுளித்தொழில். நமது நாட்டின் காதி மற்றும் தன்னம்பிக்கையின் அடையாளமாக உள்ளது” என்று பிரதமர் மோடி குறிப்பிட்டார். இந்த துறையில் தன்னிறைவு பெற்ற, இந்தியாவுக்கான அடிப்படையை சூரத் எப்போதும் தயார் செய்து வருவதாகவும் பிரதமர் தெரிவித்தார். குஜராத், சுதந்திரப் போராட்டத்தை பாபு உருவில் வழிநடத்தியது என்றும், சுதந்திரத்திற்கு பிறகு, ஒரே பாரதம், உன்னத பாரதம் என்ற உணர்வுக்கு அடித்தளமிட்ட இரும்பு மனிதர் சர்தார் படேல் போன்ற மாவீரர்களை வழங்கியது என்றும் குறிப்பிட்டார். பர்தோலி இயக்கம் மற்றும் தண்டி யாத்திரை வாயிலாக வழங்கிய செய்தி மக்கள் அனைவரையும் ஒன்றிணைத்தது என்றும் பிரதமர் கூறினார். இந்தியாவின் மூவண்ணக்கொடியில் மூன்று நிறங்கள் மட்டும் இல்லை என்றும், அதில் நமது கடந்த காலத்தின் பெருமை, நிகழ்காலத்திற்கான நமது அர்ப்பணிப்பு மற்றும் எதிர்கால கனவுகளின் பிரதிபலிப்பாகும் என்றும், நமது மூவண்ணக்கொடி, இந்தியாவின் ஒற்றுமை, ஒருமைப்பாடு மற்றும் பன்முகத்தன்மை ஆகியவற்றின் சின்னம் என்றும் பிரதமர் கூறினார். சுதந்திரத்தில் ஈடுபட்ட போராளிகள், மூவண்ணக்கொடியில் நாட்டின் எதிர்காலத்தையும், கனவையும் கண்டனர். எந்த வகையிலும் தலைவணங்க விடவில்லை. சுதந்திரம் அடைந்து 75 ஆண்டுகளுக்குப் பிறகு, புதிய இந்தியாவுக்கான பயணத்தை தொடங்கும்போது, மூவண்ணக்கொடி இந்தியாவின் ஒற்றுமையையும், உணர்வையும் மீண்டும் பிரதிபலிக்கிறது என்று பிரதமர் கூறினார். மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1850606
பிரதமர் நரேந்திர மோடிக்கும், பிரிட்டன் பிரதமரும், நாடாளுமன்ற உறுப்பினருமான மாண்புமிகு போரிஸ் ஜான்சனுக்கும் இடையே தொலைபேசி உரையாடல்

பிரிட்டன் பிரதமரும், நாடாளுமன்ற உறுப்பினருமான மாண்புமிகு போரிஸ் ஜான்சனுடன், பிரதமர் நரேந்திர மோடி இன்று தொலைபேசியில் உரையாடினார். உக்ரைன் நிலைமை குறித்து இரு தலைவர்களும் விரிவாக விவாதித்தனர். மோதல்களை நிறுத்தி பேச்சுவார்த்தை மற்றும் தூதரக உறவுப் பாதைக்கு திரும்ப வேண்டுமென்ற இந்தியாவின் தொடர்ச்சியான வேண்டுகோளைப் பிரதமர் மோடி வலியுறுத்தினார். வர்த்தகம், தொழில்நுட்பம், முதலீடுகள், பாதுகாப்பு மற்றும் பந்தோபஸ்து, மக்களிடையேயான உறவுகள் உட்பட பல்வேறு துறைகளில் ஒத்துழைப்பை மேலும் ஆழப்படுத்த இரு தலைவர்களும் ஒப்புக் கொண்டனர். பரஸ்பர வசதிக்கு ஏற்ப விரைவில் பிரதமர் ஜான்சனை இந்தியாவில் வரவேற்கும் தமது விருப்பத்தைப் பிரதமர் வெளிப்படுத்தினார்.
அம்பேத்கர் ஜெயந்தியை முன்னிட்டு நாட்டு மக்களுக்கு பிரதமர் வாழ்த்து

அம்பேத்கர் ஜெயந்தியை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “அம்பேத்கர் ஜெயந்தியை முன்னிட்டு வாழ்த்துகள். லட்சோப லட்சம் ஏழை மக்களுக்கும் ஒடுக்கப்பட்ட மக்களுக்கும் பாபா சாகேப் அவர்கள் நம்பிக்கையை கொடுத்தார். நமது அரசியல் அமைப்புச் சட்டத்தை இயற்றுவதில் அவர் ஆற்றிய முயற்சிகளுக்கு நாம் என்றென்றும் கடன்பட்டுள்ளோம். ஜெய் பீம்” என்று பிரதமர் குறிப்பிட்டுள்ளார்.